《送乡僧世鹏游嵩少》
宋代·苏过

吾蜀士尚气，凭陵以相高。傥无胜己友，便绝平生交。

诗书将吾军，道艺恃所操。宁甘毙百战，讵肯挫一毫。

气俗未易改，波澜到方袍。世鹏此其流，何止事风骚。

我观浮屠法，成佛须我曹。荣枯寄梦幻，生死真鸿毛。

恨子太孤直，崭然出蓬蒿。须防斤斧厄，且为声名逃。

空山人迹少，晏坐狐狸嗥。三年再见子，庶其免风涛。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。